Document ID: 32003D0429

Euroopa Parlamendi ja nõukogu otsus,
19. mai 2003,
finantsperspektiivi korrigeerimise kohta seoses Euroopa Liidu laienemisega
(2003/429/EÜ)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse Euroopa Parlamendi, nõukogu ja komisjoni 6. mai 1999. aasta institutsioonidevahelist kokkulepet eelarvedistsipliini ja eelarvemenetluse parandamise kohta, [1] ja eriti selle punkti 25,
võttes arvesse komisjoni ettepanekut, [2]
tegutsedes asutamislepingu artikli 272 lõike 9 viiendas lõigus sätestatud korras [3]
ning arvestades järgmist:
(1) Euroopa Parlamendi, nõukogu ja komisjoni 6. mai 1999. aasta institutsioonidevahelise kokkuleppe raames kinnitatud Euroopa Liidu (15 liikmega) finantsperspektiivi tuleb korrigeerida, võtmaks arvesse laienenud Euroopa Liidu (25 liikmega) olukorda ajavahemikus 2004-2006, 1999. aasta hindades.
(2) Euroopa Ülemkogu kinnitas 12. ja 13. detsembri 2002 Kopenhaageni istungil läbirääkimiste tulemused, mis määrasid kindlaks 10 uue liikmesriigi ühinemisest 2004. aastal tulenevad kulukohustisi.
(3) Euroopa Ülemkogu teatas selgelt, et ühinemiseelset abi Türgile finantseeritakse 2004. aasta ühinemiseelse abi rubriigist.
(4) Arvesse tuleb võtta Küprose poliitilise lahenduse tagajärgi finantsperspektiivile praeguse finantsraamistiku käigus.
(5) Vastavalt 6. mai 1999. aasta institutsioonidevahelise kokkuleppe punkti 25 teisele alapunktile ei tohiks käesoleva korrigeerimisega asjaomastes rubriikides tehtavad muudatused ületada käesoleva kokkuleppe II lisa suunavas finantsraamistikus toodud summasid,
ON VASTU VÕTNUD JÄRGMISE OTSUSE:
Artikkel 1
Ajavahemikus 2004-2006 tõstetakse 6. mai 1999. aasta institutsioonidevahelise kokkuleppe I lisas sisalduva finantsperspektiivi rubriikide 1, 2, 3 ja 5 kulukohustuste assigneeringute iga-aastaseid ülemmäärasid vastavate kulunõuetega, mis tulenevad 10 uue liikmesriigi ühinemisest.
Rubriigi 7 ülemmäär sisaldab assigneeringuid, mis on seotud Türgile osutatava ühinemiseelse abiga. Rubriigi 7 pealkiri muudetakse kujule "Ühinemiseelne strateegia".
Luuakse uus rubriik 8, millesse märgitakse Kopenhaagenis toimunud Euroopa Ülemkogu kohtumisel kokkulepitud eelarvekompensatsioonid.
Artikkel 2
1. Sellest tulenevalt asendati 6. mai 1999. aasta institutsioonidevahelise kokkuleppe I lisa korrigeeritud finantsperspektiiviga 25 liikmest koosnevale Euroopa Liidule (milles on arvesse võtmata jäetud Küprose poliitilisest lahendusest tulenevad eelarvemõjutused) 1999. aasta hindades, nagu on toodud tabelis 1a.
Juhul kui Küprosel jõutakse poliitilise lahenduseni, kohaldatakse tabelis 1b toodud finantsperspektiivi 25 liikmest koosnevale Euroopa Liidule 1999. aasta hindades.
Käesolevaga muutub 6. mai 1999. aasta institutsioonidevahelise kokkuleppe II lisa kehtetuks.
2. Vastav 2004. aasta tehnilisest korrigeerimisest tulenev finantsperspektiiv, mis on viidud vastavusse rahvamajanduse kogutulu ja hindade muutumisega, on toodud käesolevale otsusele lisatud tabelites 2a ja 2b.
Brüssel, 19. mai 2003

Labels: 15